РЕГЛАМЕНТ (ЕО) № 804/2007 НА КОМИСИЯТА
oт 9 юли 2007 година
за установяване на забрана на риболова на атлантическа треска в Балтийско море (подразделения 25-32, води на ЕО) от страна на съдове, плаващи под флага на Полша
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 2371/2002 на Съвета от 20 декември 2002 г. относно опазването и устойчивата експлоатация на рибните ресурси в рамките на Общата политика в областта на рибарството (1), и по-специално член 26, параграф 4 от него,
като взе предвид Регламент (ЕИО) № 2847/93 на Съвета от 12 октомври 1993 г. относно установяването на система за контрол, приложима към Общата политика в областта на рибарството (2), и по-специално член 21, параграф 3 от него,
като има предвид, че:
(1)
Регламент (ЕО) № 1941/2006 на Съвета от 11 декември 2006 г. за определяне на риболовните възможности и съответните условия по отношение на някои рибни ресурси и групи рибни ресурси, приложими в Балтийско море през 2007 г. (3) определя количество от 10 794 тона атлантическа треска, което може да подлежи на риболов от страна на съдове, плаващи под флага на Полша, през 2007 г. в Балтийско море (подразделения 25-32, води на ЕО).
(2)
Получената от Комисията информация чрез проведените от инспекторите ѝ проверки във връзка с улова на посочения рибен ресурс не съответства на данните, които Полша е изпратила на Комисията.
(3)
От притежаваната от Комисията информация е видно, че уловът на тези запаси през 2007 г. от страна на съдове, плаващи под флага на Полша, е три пъти над количеството, декларирано от тази държава-членка. Възможностите за риболов на посочените запаси, предоставени на Полша за 2007 г., се считат следователно за изчерпани.
(4)
В съответствие с член 21, параграф 2 от Регламент (ЕИО) № 2847/93 Полша е задължена временно да забрани, от датата, на която се счита, че въпросната нейна квота за улов е изчерпана, риболова на дадения рибен ресурс, съхраняването на борда, прехвърлянето и разтоварването на суша на улов от този вид риба, извършен след тази дата.
(5)
При липса на целесъобразни действия, предприети от Полша, е необходимо Комисията да определи по своя инициатива датата, от която уловът на атлантическа треска в Балтийско море (подразделения 25-32, води на ЕО) от страна на съдове, плаващи под флага на Полша, се счита, че е изчерпал квотата на същата държава-членка, и да забрани веднага риболова на този вид ресурс от тази дата. Необходимо е също така да се забрани да се съхранява на борда, прехвърля и разтоварва на суша този рибен ресурс, уловен от съдове, плаващи под флага на Полша след тази дата,
ПРИЕ НАСТОЯЩИЯ РЕГЛАМЕНТ:
Член 1
Изчерпване на квота
От датата на влизане в сила на настоящия регламент се счита, че уловът на атлантическа треска в Балтийско море (подразделения 25-32, води на ЕО) от съдове, плаващи под флага на Полша, е изчерпал дяла от отпуснатата на Полша квота за 2007 г.
Член 2
Забрани
Риболовът на атлантическа треска в Балтийско море (подразделения 25-32, води на ЕО) от съдове, плаващи под флага на Полша, се забранява от датата на влизане в сила на настоящия регламент до 31 декември 2007 г. Забранява се също така да се съхранява на борда, прехвърля или разтоварва на суша този рибен ресурс, уловен от посочените съдове в рамките на този период.
Член 3
Влизане в сила
Настоящият регламент влиза в сила на следващия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 9 юли 2007 година.